《跳大王歌》
清代·成鹫

蛮乡歌舞自称善，厥声可闻不可见。四月五月跳大王，家家刻木作鬼面。

千丑万拙由心生，头角觺觺尽奇变。削成两耳贯双环，黑白青红随绘绚。

长缨分结顶门边，俛仰周遮任方便。市来绛帛缝赭衣，承以素裳纫新练。

长柄牙旗短柄簦，东官草帽冈州扇。粗缯细篾作游龙，肖首肖尾中连串。

事事具足人力齐，次第椎牛集欢宴。大王端坐不饮酒，黄童白叟争酬劝。

酒阑酷酊齐唱歌，呕哑啁啧无分辨。舁神入城城市空，大呼疾走看游龙。

驭龙小儿戴鬼面，一步一跌来匆匆。左顾右盼各招手，头旋尾转相追从。

游龙舞罢抚歌板，唱歌尽是头白翁。青葵半掩老面目，随声答响羞雷同。

须臾磨旗万舞作，朱干玉戚纷兴戎。或击或刺冯而怒，或揖或让足而恭。

忽焉而起忽而止，一一皆与神心通。舞罢偃旗卧金鼓，借问大王何所取。

倾筐擎出斗与升，鬼面成群更歌舞。道旁观者不忍见，腼颜汗背交相觑。

吁嗟乎，天下尽儿戏，举世同奔波。车毂交击人肩摩，俄而礼乐俄干戈。

五斗折腰不足道，倾筐积少看成多。大王乃是死诸葛，含羞忍耻如之何。

作者简介：成鹫（1637－1722），清朝初年广东肇庆鼎湖山庆云寺僧。又名光鹫，字迹删，号东樵山人。俗姓方，名觊恺，字麟趾，番禺（今属广东省）人。出身书香仕宦世家。其为人豪放倜傥，诗文亦卓厉痛快，尽去雕饰，颇有似庄子处。沈德潜誉为诗僧第一。作品有《楞严直说》十卷、《鼎湖山志》八卷、《咸陟堂集》四十三卷、《金刚直说》一卷、《老子直说》二卷、《庄子内篇注》一卷等。